Nous Symons, par la grace de Deu abbes de Baume, Girars d’Arguel, Huedes de Monferrant, Richar de Chastillon, Huedes de Toraise, Guillermes Li Maires et Pierres d’Usies, chevaliers, faisons savoir à touz que l’an mil IIIc et IX, le vanredi après l’uitaive de la nativité saint Jeham Baptiste, à Migetes, devant la chapale Nostre Dame, à ceu especialment espelez et estaubliz Amiet d’Abbens par devant noble baron mons. Jeham de Chalon, signour d’Arlay, lidiz Amiez recoignut et confessa par devant ledit mons. Jeham, en nostre presance, nous à ce appelez et requis en tesmoignaige par ledit mons. Jeham, que il tenoit liegemant en fié doudit mons. Jehan, signour d’Arlay, sa fort maison d’Abbens, et tout ce que il tenoit ou territoire et en l’appendisse d’Abbens, excepté ce que il avoit à Viler-Saint-George, à Bianx, à Montantin et à Fourz. En tesmoignage de ceste chose, nous, quant au devantdit monsignour appelez et requis en tesmoins, avons mis noz seaux en ces presantes lettres. Donné ou leu, l’an et jour dessusdit.